Document ID: 32010D0256

A BIZOTTSÁG HATÁROZATA
(2010. április 30.)
a 92/216/EGK határozatnak a lóversenyeket koordináló hatóságok jegyzékének közzététele tekintetében történő módosításáról
(az értesítés a C(2010) 2630. számú dokumentummal történt)
(EGT-vonatkozású szöveg)
(2010/256/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a versenyeztetésre szánt lovak kereskedelméről, valamint a versenyen való részvétel feltételének megállapításáról szóló, 1990. június 26-i 90/428/EGK tanácsi irányelvre (1) és különösen annak 4. cikke (3) bekezdésére,
mivel:
(1)
A 90/428/EGK irányelv meghatározza a versenyzésre szánt lófélék kereskedelmének feltételeit, és a versenyeken való részvételüket szabályozó feltételeket. Különösen az irányelv 4. cikkének (2) bekezdése lehetőséget biztosít a tagállamoknak arra, hogy az e célra hivatalosan jóváhagyott vagy elismert testület révén a cikkben említett bizonyos verseny vagy versenytípusból befolyó pénzdíj, illetve haszon bizonyos százalékát a tenyésztés biztosítására, fejlesztésére és javítására fordítsák.
(2)
A lóféléknek a 90/428/EGK tanácsi irányelv 4. cikkének (2) bekezdésében említett versenyeire vonatkozó adatgyűjtésről szóló, 1992. március 26-i 92/216/EGK bizottsági határozat (2) 1. cikkének (2) bekezdése alapján a tagállam köteles közölni a Bizottsággal a versenyekre vonatkozó adatok összegyűjtésére és a pénzeszközök elosztására kijelölt koordináló hatóság nevét és címét a 90/428/EGK irányelv 4. cikk (2) bekezdésében megállapítottak szerint, annak érdekében, hogy a Bizottság közzétegye azokat.
(3)
Az állat-egészségügyi és tenyésztéstechnikai adatok jegyzékbe foglalására és közzétételére vonatkozó eljárások egyszerűsítéséről szóló, 2008. július 15-i 2008/73/EK tanácsi irányelv (3) módosította többek közt a 90/428/EGK irányelv 4. cikkének (2) bekezdését oly módon, hogy a tagállamokra ruházta át a tagállami hatáskörben összegyűjtött adatok hozzáférhetővé tételének kötelezettségét.
(4)
A 90/428/EGK irányelv 4. cikkének (2) bekezdésével összhangban tehát már az egyes tagállamok felelőssége a többi tagállam és a nyilvánosság tájékoztatása a szóban forgó irányelv 4. cikk (2) bekezdésének első francia bekezdésében megállapított lehetőségekről, illetve az irányelv 4. cikkének (2) bekezdésének második francia bekezdésében megállapított alapok elosztására vonatkozó kritériumokról.
(5)
Az európai uniós jog más területeihez hasonlóan, ahol a 2008/73/EK irányelv webalapú tájékoztatási rendszert vezetett be, a Bizottság szükségesnek tartja, hogy segítséget nyújtson a tagállamoknak és a nyilvánosságnak az adatokhoz való hozzáférésben egy olyan honlap készítésével, amelyen a tagállamok megadják nemzeti weboldalaik elérhetőségét.
(6)
A tagállamoknak elegendő időt kell hagyni nemzeti honlapjuk elkészítésére. Ennek megfelelően az e határozat által bevezetett módosításokat 2010. május 1-jétől kell alkalmazni.
(7)
A 92/216/EGK határozatot ezért ennek megfelelően módosítani kell.
(8)
Az ebben a határozatban előírt intézkedések összhangban vannak a Állattenyésztés-technikai Állandó Bizottság véleményével,
ELFOGADTA EZT A HATÁROZATOT:
1. cikk
A 92/216/EGK határozat 1. cikke (2) bekezdésének helyébe a következő szöveg lép:
„(2) Az (1) bekezdéssel összhangban kijelölt koordináló hatóság nevét és címét minden tagállam elérhetővé teszi egy honlapon a Bizottság, a többi tagállam és a nyilvánosság számára.
(3) Annak érdekében, hogy segítse a tagállamokat a szóban forgó információk hozzáférhetővé tételében, a Bizottság elkészít egy olyan honlapot, amelyről minden tagállam biztosít egy linket a (2) bekezdés szerint létrehozott nemzeti honlapjához.
A tagállamok legkésőbb 2010. április 30-ig megadják az említett linkeket.”
2. cikk
Ezt a határozatot 2010. május 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2010. április 30-án.

Labels: 12
0
6